ג'ורג' ריצ'רד ליטקוט בוול (באנגלית: George Richard Lytcott Bovell; נולד ב-18 ביולי 1983) הוא שחיין טרינידדי, המתחרה בסגנונות מעורב אישי, חופשי וגב. בוול הוא השחיין הטרינידדי המצליח ביותר בכל הזמנים, והיחיד שזכה במדליה אולימפית, מדליית ארד במשחה ל-200 מטר מעורב אישי באולימפיאדת אתונה (2004). בין מרץ 2004 לדצמבר 2005 החזיק בשיא העולם ב-200 מטר מעורב אישי בבריכות קצרות.
בוול נולד בגוולף שבקנדה. אביו ג'ורג' עסק אף הוא בשחייה, בעת שלמד במכללה, ואמו, ברברה בישופ, הייתה אתלטית שהתחרתה בריצת 400 מטר וייצגה את ברבדוס באולימפיאדת מינכן (1972). אחיו הצעיר, ניק, אף הוא שחיין, והוא ייצג את טרינידד וטובגו באולימפיאדת בייג'ינג.
כשהיה בן 17 בלבד השתתף באולימפיאדת סידני (2000), במשחים ל-100 מטר חופשי, 200 מטר מעורב אישי ו-400 מטר מעורב אישי, אך באף אחד מהם לא עבר את שלב המוקדמות. באליפות העולם שנערכה בפוקואוקה ב-2001 רשם הישג משמעותי ראשון בזירה הבינלאומית, כשהעפיל לשלב הגמר במשחה ל-200 מטר מעורב אישי, וסיים במקום הרביעי.
שנתיים אחר כך, באליפות העולם בברצלונה, סיים במקום החמישי במשחה זה, וכן העפיל לשלב חצי הגמר במשחה ל-200 מטר חופשי, וסיים במקום העשירי. במשחקים הפאן-אמריקאיים שנערכו באותה שנה (2003) בסנטו דומינגו, זכה בוול בשתי מדליות זהב, במשחים ל-200 מטר חופשי ו-200 מטר מעורב אישי, ובשתי מדליות כסף, במשחים ל-100 מטר חופשי ו-100 מטר גב.
בתחרות שנערכה באיסט מדו שבמדינת ניו יורק ב-25 במרץ 2004, קבע בוול שיא עולם ב-200 מטר מעורב אישי בבריכות קצרות - 1:53.93 דקות. הוא שבר את שיאו בן ה-10 שנים של יאני סייבינן מפינלנד (1:54.65 דקות), ושיאו שלו החזיק מעמד עד ה-8 בדצמבר 2005 בטרם נשבר בידי הונגרי אחר, לאסלו צ'ה, שהעמידו על 1:53.46 דקות.
באולימפיאדת אתונה רשם בוול את ההישג הטוב ביותר של שחיין טרינידדי אי פעם, כשזכה במדליית הארד במשחה ל-200 מטר מעורב אישי. היה זה גם ההישג הטוב ביותר של המשלחת הטרינידדית כולה במשחקים אלה. בנוסף, העפיל לשלב חצי הגמר במשחים ל-100 ו-200 מטר חופשי, ובשניהם סיים במקום ה-11.
באליפות העולם שנערכה במלבורן ב-2007 החל להתמקד בסגנון חופשי, והתחרה במשחים ל-50 ו-100 מטר. בראשון סיים במקום ה-17, במרחק של מאית השנייה מהעפלה לחצי הגמר, ובשני סיים במקום ה-47. במשחקים הפאן-אמריקאיים שנערכו באותה שנה בריו דה ז'ניירו זכה במדליית הארד במשחה ל-50 מטר חופשי, ובמשחה ל-100 מטר חופשי סיים במקום השביעי.
באולימפיאדת בייג'ינג (2008) נבחר בוול לשאת את דגל טרינידד וטובגו בטקס הפתיחה של המשחקים. במשחה ל-50 מטר חופשי העפיל לשלב חצי הגמר וסיים במקום ה-11, ובמשחה ל-100 מטר חופשי לא עבר את שלב המוקדמות.
באליפות העולם שנערכה ברומא ב-2009 העפיל לחצי הגמר במשחה ל-50 מטר חופשי וסיים במקום התשיעי. במשחה ל-100 מטר חופשי קבע שיא לאומי חדש (48.82 שניות), אך סיים במקום ה-26 ולא עבר את שלב המוקדמות. באליפות העולם שנערכה בשנחאי ב-2011 התמקד רק במשחה ל-50 מטר חופשי, העפיל לשלב הגמר וסיים במקום השביעי.
באליפות העולם בשחייה בבריכות קצרות שנערכה באיסטנבול ב-2012 זכה בוול במדליית ארד במשחה ל-100 מטר מעורב אישי, וכן סיים במקום הרביעי במשחה ל-50 מטר חופשי. באולימפיאדת לונדון (2012) העפיל בוול לשלב הגמר במשחה ל-50 מטר חופשי וסיים במקום השביעי. בנוסף, השתתף במשחה ל-100 מטר גב, אך לא עבר את שלב המוקדמות.
בשנת 2013 רשם בוול את הישג השיא שלו באליפויות העולם בשחייה, כשזכה במדליית הארד במשחה ל-50 מטר חופשי באליפות העולם בברצלונה. גם במשחקים הפאן-אמריקאיים שנערכו בטורונטו ב-2015 זכה במדליית ארד במשחה ל-50 מטר חופשי.
אוחזר מתוך "https://he.wikipedia.org/w/index.php?title=ג%27ורג%27_בוול&oldid=24258115"
דף זה נערך לאחרונה ב־00:47, 10 בנובמבר 2018.